Балык яхшы капсын өчен әти кирәк!

	Моннан берничә ай элек Мамадышта эшли башлаган “Әтиләр клубы”н республика гына түгел, Россия күләмендә дә беләләр хәзер. Әтисез калган малайларны эшкә өйрәтә башлаганнар биредә. Мондый фикерне Мамадыш шәһәренең коррекция мәктәбендә укытучы булып эшләүче Айрат Шакиров тәкъдим итә. Мамадышта яшәүче һәр җи­денче гаиләдә бала әтисез тәр­бия­ләнә.	  Шуны исәпкә алып, ир-егетләр көчле холыклы, батыр, кыю булып үссеннәр өчен бу клубны оештырганнар да инде. “Улы өчен әти кеше һәрчак үрнәк булып тора. Бала тугач та, без аның өчен җавап тотабыз. Баланы тәр­бияләп үстерергә, аңа һәрьяктан да яхшы үрнәк күрсәтергә тиешбез ,– ди Айрат. – Клубны оештыру теләге мәктәп җыелышында барлыкка килде. Уйлаштык та әти тәрбиясеннән мәхрүм булган малайларны эшкә өйрәтергә алындык. Бу эш күңелемә дә туры килә. Чөнки мин үзем дә кайчандыр әтисез калган малай. Әни тәрбиясе белән әтинеке аерыла шул. Иптәш малайларым әтиләре белән гаражда машина актарганда, бергә балыкка йөргәндә аларга кызыгып кала идем. Үзем әти булгач, балаларга ничек кирәклегемне яхшы беләм”, – ди ул. 
	Гөлгенә ШИҺАПОВА	
Ватаным Татарстан

	№ --- | 16.02.2016	


